Author: MZV SR

PREDKLADACIA SPRÁVA

      Trilaterálna spolupráca Slovenskej republiky, Maďarskej republiky a Rakúskej republiky sa začala v roku 1995 prvým pracovným stretnutím predsedov vlád SR, MR a RR v rakúskom Ruste. Odvtedy sa uskutočnili ďalšie štyri stretnutia, v roku 1996 v Piešťanoch, v roku 1997 vo Viedni, v roku 1999 v Šoproni a ostatné stretnutie sa konalo dňa 10. novembra 2000 v Bojniciach.

      Spolupráca je orientovaná do oblasti hospodárskej spolupráce, zahraničnej a bezpečnostnej politiky, vnútornej bezpečnosti, spravodlivosti, kultúry, mládeže a športu, z čoho vyplýva aj existencia piatich expertných skupín. 

      Na každoročných trilaterálnych stretnutiach predsedovia vlád zdôrazňujú nevyhnutnosť prehĺbenia trojstrannej spolupráce prípravou  a realizáciou konkrétnych projektov.

      V prvom polroku 2001 Medzirezortná komisia pre posudzovanie a výber trilaterálnych projektov odporučila a predložila vláde na schválenie 9 projektov trilaterálnej spolupráce v celkovej sume 10 231 964, - Sk z celkovej sumy 17 000 000,- Sk k dispozícii pre trilaterálnu spoluprácu v štátnom rozpočte SR na rok 2001. Vláda SR tento návrh schválila na svojom rokovaní dňa 30. mája 2001. Projekty, ktorých realizácia práve prebieha, sú orientované do oblasti kultúry, životného prostredia, jadrovej bezpečnosti, sociálnych vecí, pôdohospodárstva a regionálneho rozvoja. 

      Napriek pôvodnému predpokladu Komisie otvoriť II. kolo predkladania a výberu trilaterálnych projektov v septembri 2001, MZV SR promptne zareagovalo na žiadosť MŠ SR a Krajského úradu Bratislava prerokovať v rámci Medzirezortnej komisie pre posudzovanie a výber trilaterálnych projektov návrh projektu “Európska stredná škola vo Viedni” v neplánovanom termíne, a to najmä preto, že využitie prostriedkov trilaterálnej spolupráce bolo vzhľadom na časovú viazanosť realizácie projektu na začiatok školského roka 2001/2002 v septembri 2001 najvýhodnejšou možnosťou financovania uvedeného projektu.

      Predkladaný projekt patrí do oblasti školstva, ktorá je jednou z prioritných oblastí v rámci trilaterálnej spolupráce SR, MR a RR. Ministerstvo školstva SR, ktoré je spolupredkladateľom a garantom uvedeného projektu, tento projekt predložilo formou dodatku k súboru projektov už schválených vládou SR so žiadosťou o financovanie v rámci trilaterálnej spolupráce. Medzirezortná komisia pre posudzovanie a výber projektov trilaterálnej spolupráce operatívne posúdila predložený návrh projektu a odporučila ho na schválenie vláde SR. Celková požadovaná finančná čiastka na realizáciu predmetného projektu je 4 777 320,- Sk.  

      Po ukončení realizácie uvedeného projektu je potrebné použité finančné prostriedky prostredníctvom príslušnej rozpočtovej kapitoly zúčtovať so štátnym rozpočtom SR a prípadné nevyčerpané finančné prostriedky vrátiť do štátneho rozpočtu SR. Vzhľadom na to, že z finančných prostriedkov trilaterálnej spolupráce zo štátneho rozpočtu SR je možné žiadať o finančnú podporu konkrétneho projektu iba raz, tento projekt nebude môcť byť opätovne predložený Medzirezortnej komisii so žiadosťou o jeho financovanie z prostriedkov trilaterálnej spolupráce.